Αθήνα, 29 Ιανουαρίου 2025

**Υπουργείο Εργασίας: Νέα προγράμματα απασχόλησης στη Θεσσαλία ύψους 109 εκ. ευρώ**

Σειρά στοχευμένων δράσεων συνολικού ύψους 109 εκατομμυρίων ευρώ που αποσκοπούν στην περαιτέρω ενίσχυση της απασχόλησης στην Περιφέρεια Θεσσαλίας παρουσίασαν την Τετάρτη 29 Ιανουαρίου στη Λάρισα η Υπουργός Εργασίας και Κοινωνικής Ασφάλισης Νίκη Κεραμέως και ο Διοικητής της Δημόσιας Υπηρεσίας Απασχόλησης (ΔΥΠΑ) Σπύρος Πρωτοψάλτης.

Συγκεκριμένα, πρόκειται για τρία σημαντικά προγράμματα που έχουν ως στόχο τη δημιουργία νέων θέσεων εργασίας, την παροχή επαγγελματικής εμπειρίας και την ενθάρρυνση της επιχειρηματικότητας που πραγματοποιεί η Δημόσια Υπηρεσία Απασχόλησης και αφορούν 6.500 ανέργους στην Περιφέρεια Θεσσαλίας.

Αναλυτικά οι δράσεις:

1.Πρόγραμμα δημιουργίας 5.000 νέων θέσεων εργασίας πλήρους απασχόλησης

Το πρόγραμμα απευθύνεται σε ανέργους όλων των ηλικιών και σε όλες τις επιχειρήσεις που δραστηριοποιούνται στην Περιφέρεια Θεσσαλίας. Η επιχορήγηση καλύπτει έως το 75% του μισθού και των εισφορών ( έως 1.250 ευρώ μηνιαίως) του εργαζομένου για διάστημα έως 18 μήνες.

2.Πρόγραμμα δημιουργίας 1.000 νέων επιχειρήσεων

Σκοπός του προγράμματος είναι η δημιουργία νέων επιχειρήσεων από 1.000 ανέργους, όλων των ηλικιών με συνολική επιδότηση 14.800 ευρώ ανά επιχείρηση για 12 μήνες.

3.Πρόγραμμα απόκτησης επαγγελματικής εμπειρίας 500 νέων ανέργων σε δράσεις αντιμετώπισης των συνεπειών της κλιματικής αλλαγής

Σκοπός του προγράμματος είναι η απόκτηση επαγγελματικής εμπειρίας για 500 ανέργους 18 έως 30 ετών σε δράσεις αντιμετώπισης των συνεπειών της κλιματικής αλλαγής και προστασίας του περιβάλλοντος.

Αξίζει να σημειωθεί ότι από τον Αύγουστο του 2019 μέχρι και τον Δεκέμβριο του 2024 έχουν ωφεληθεί από τα προγράμματα απασχόλησης της ΔΥΠΑ 20.166 άτομα στην Περιφέρεια Θεσσαλίας, ενώ από τα προγράμματα κατάρτισης 39.910 άτομα. Για το αντίστοιχο χρονικό διάστημα, η ανεργία στην περιοχή μειώθηκε σημαντικά από το 19,5% στο 9,8%. Το ύψος των παρεμβάσεων απασχόλησης και κατάρτισης στην Περιφέρεια Θεσσαλίας από το 2019 έως το 2024 ανέρχεται σε 205 εκατομμύρια ευρώ, ενώ από κοινού με τα νέα προγράμματα που παρουσιάστηκαν σήμερα το συνολικό ύψος των παρεμβάσεων απασχόλησης και κατάρτισης για τη Θεσσαλία ανέρχεται σε 314 εκατομμύρια ευρώ.

**Η Υπουργός Εργασίας και Κοινωνικής Ασφάλισης Νίκη Κεραμέως δήλωσε:**

«Η ενίσχυση της απασχόλησης αποτελεί πρωταρχικό μέλημά μας, και τα προγράμματα της Δημόσιας Υπηρεσίας Απασχόλησης συμβάλλουν σημαντικά σε αυτό. Τα μηνύματα που παίρνουμε είναι ενθαρρυντικά ωστόσο δεν εφησυχάζουμε και με στοχευμένες δράσεις επιδιώκουμε την περαιτέρω μείωση της ανεργίας. Η Περιφέρεια Θεσσαλίας έχει δοκιμαστεί πολύ από φυσικές καταστροφές, και η τόνωση της αγοράς εργασίας στην περιοχή καθίσταται ακόμα πιο επιτακτική. Βρισκόμαστε πάντα στο πλευρό των εργαζομένων, των επιχειρήσεων, των ανέργων, με απώτερο στόχο τη συνολική βελτίωση του βιοτικού επιπέδου».

**Ο Διοικητής της Δημόσιας Υπηρεσίας Απασχόλησης Σπύρος Πρωτοψάλτης δήλωσε:**

«Οι δράσεις της ΔΥΠΑ για την ενίσχυση της απασχόλησης και συνολικά τη στήριξη της αγοράς εργασίας στη Θεσσαλία αποτελούν μια από τις κεντρικές προτεραιότητές μας, καθώς πρόκειται για μια περιφέρεια που δοκιμάστηκε σκληρά από τον Daniel. Τα τελευταία χρόνια, πάνω από 20.000 Θεσσαλοί έχουν βρει δουλειά μέσα από προγράμματα απασχόλησης της ΔΥΠΑ, ενώ σχεδόν 40.000 έχουν αποκτήσει νέες δεξιότητες μέσα από προγράμματα κατάρτισης. Συνολικά, αυτές οι δράσεις έχουν συνεισφέρει καίρια στη μείωση της ανεργίας στη Θεσσαλία κατά 50%, από το 19,5% στο 9,8% μέσα σε 5 χρόνια. Η ΔΥΠΑ έχει επενδύσει πάνω από 205 εκατ. ευρώ σε αυτό το διάστημα, κυρίως σε ενεργητικές πολιτικές απασχόλησης. Σήμερα, με τα τρία νέα προγράμματα, προϋπολογισμού 109 εκατ. ευρώ, στηρίζουμε την εργασιακή ένταξη 6.500 ανέργων μέσω της δημιουργίας νέων θέσεων εργασίας και νέων επιχειρήσεων, αλλά και διευκολύνοντας τους νέους που θέλουν να εργασθούν σε δράσεις που σχετίζονται με την προστασία του περιβάλλοντος και την κλιματική αλλαγή να αποκτήσουν πολύτιμη επαγγελματική εμπειρία. Συνεχίζουμε την προσπάθεια για ενίσχυση της απασχόλησης σε όλη τη χώρα, στην πράξη, με αποτελεσματικές δράσεις και νέα προγράμματα».